Росен Плевнелиев: Не трябва да допускаме трагедии като Втората световна война – Труд
Росен Плевнелиев: Не трябва да допускаме трагедии като Втората световна война
26.01.2016 • 16:56
„Трябва да си спомним, че Втората световна война стана възможна с отричането на демократичните принципи за достойнство, равенство и взаимно уважение. Не трябва да допускаме подобна трагедия в бъдеще“, заяви президентът на България Росен Плевнелиев пред участниците в Парламентарната асамблея на Съвета на Европа в Страсбург, съобщават от пресцентъра на „Дондуков“ 2.
В изказването си държавният глава засегна редица теми, сред които бежанската криза в Европа, борбата срещу тероризма, както и ролята на страната ни в ЕС и НАТО.
Плевнелиев припомни, че в края на 2015 г. страната ни пое председателството на Комитета на министрите на Съвета на Европа и ще бъде домакин на неговата следваща сесия през май 2016 г.
„Ще положим всички усилия и разчитаме на подкрепата на европейските парламенти и правителства за постигането на целите, които сме си поставили в рамките на Българското председателство“, каза президентът.
Пред участниците в Парламентарната асамблея държавният глава призова за прекратяване на пост-мониторинговия диалог на ПАСЕ за България в сферата на правосъдието, свободата на медиите и изборното законодателство.
Президентът беше категоричен, че бившите комунистически страни са извървели дълъг път от присъединяването си към Съвета на Европа преди двадесет години и с подкрепата на Организацията са успели „да изградят модерни и демократични държави, в които върховенството на закона и защитата на човешките права са издигнати на ново равнище“. По думите на държавния глава предприетите от българското правителство реформи през последните години в сферата на образованието, сигурността и правосъдието „са доказателство, че България е поела бъдещето си в свои ръце и отговорно, осъществявайки реформи, може да постига устойчиви резултати“.
В изказването си на форума президентът Плевнелиев подчерта също така, че борбата с тероризма изисква да бъдат поставени на преден план въпросите за социалното изключване и неравенството.
„Никой не се ражда терорист, именно липсата на достъп до основни човешки права е в основата на омразата и разделението“, подчерта държавният глава. Росен Плевнелиев добави, че днес в света, но и в Европа, много млади хора нямат работа, перспектива и цел в живота и тяхната радикализация е само на крачка разстояние. „Маргинализацията няма националност, етническа принадлежност или цвят на кожата. В рамките на нашите общества можем да я предотвратим като осигурим достъп до образование и възможности за интеграция“, заяви още президентът.